 NA ELVIS ONDIEKI MMOJA wa watoto walioponea mauti kanisa lilipochomwa kijijini Kiambaa, kaunti ya Uasin Gishu, mnamo Januari 1, 2008, amesema amewasamehe wote waliomdhuru. Anthony Mbuthia, 26, alikuwa na umri wa miaka 10 mkasa huo ulipotokea. Anakumbuka kusafiri kutoka kijiji cha Yamumbi, mwendo wa kama dakika 30 kwa gari hadi Kiambaa. Alikuwa amesafiri na familia yake kusherehekea Krismasi na nyanya yake maafa yalipotokea. Kwa sasa, Anthony anaishi Marekani, ambako anamiliki kampuni ya kupiga picha na kutengeneza filamu. Katika mahojiano na Taifa Jumapili wiki jana, alisema hana sababu ya kumchukia yeyote. Pia anasema imani yake kwa Mungu haitatikisika. “Pale Marekani, watu wamekuwa wakiniuliza, ‘Mbona bado waenda kanisani? Mbona bado wajihushisha na kanisa? Ulichomwa ndani ya kanisa, mbona huna machungu?’ Wanataraji niwe na hasira, nichukie watu. Lakini naamini kuwa kiasi kingi cha kupona kwangu kimefanyika ndani yangu na nje kupitia kwa kusamehe. Niliweza kuwasamehe walionifanyia walichonifanyia,” alisema. “Wakati mwingine mimi hujilinganisha na Yesu aliposema msalabani, ‘Wasamehe kwa vile hawajui watendalo.’ Usemi hio ni wenye nguvu kwa sababu ilinibidi kuwasamehe watu ndipo nipone,” aliongeza Anthony. Kutokana na makovu ya usoni yaliyosababishwa na kuchomeka mikononi, usoni na kichwani, Anthony alidhihakiwa sana na watoto wenzake darasani ambao walimbandika majina ya kukera na hata kumvua kofia yake kwa lazima ili kuona “kama ana ubongo”. Kwa sasa, anawahimiza watoto wowote watakaosimangwa kwa muonekano wao kujipa moyo. “Usije ukadhani ni wewe mwenye shida. Usikubali maneno ya wanaokudhihaki yakuingie akilini. Hao ni watu wenye shida kivyao,” anashauri. “Kilicho ndani yako kinafaa kusikika zaidi ya kile unachokisikia nje.” Anthony ameandika kitabu kipya, Triumph over Adversity, ambacho alikizindua pale Marekani mwezi Oktoba. Kitabu hicho pia kinauzwa nchini kwenye duka la vitabu la Nuria. Mnamo 2019, babake Anthony, Peter Mbuthia – ambaye aliwahi kujitokeza wazi akisema alikuwa shahidi kwenye kesi ya mauaji ya halaiki kwenye International Criminal Court – alichapisha kitabu chenye anwani Scars of a Nation. Kwenye kitabu chake, Anthony anasimulia kilichotendeka Jumanne ile walipojikuta kwenye ua wa kanisa la Kenya Assemblies of God, wakidhani hawangeshambuliwa wakijisitiri kanisani. Wakazi wengi wa Kiambaa walikuwa wakimuunga mkono rais Mwai Kibaki ilihali eneo hilo lilikuwa ngome ya Raila Odinga wakati huo. Anasema kuwa kundi la watu waliokuwa wamepaka rangi nyuso zao lilivamia eneo hilo wakati wa adhuhuri. Kuwasili kwa kundi hilo lililokuwa limejihami kuliwalazimu Anthony na ndugu zake wawili kutorokea kanisani. Watu wengi walitorokea mle, wasijue kuwa washambuliaji wangewasha moto baadaye. Anthony anasimulia kuwa alikanyagwa akiwa sakafuni na watu waliokuwa waking’ang’ana kutafuta upenyu baada ya moto kuwashwa, na kuwa alikuwa miongoni mwa watu wa mwisho kabisa kuondoka mle. Watu wasiopungua 18 walichomwa hadi kufa ndani ya kanisa hilo. Anthony anasimulia kuwa kunusurika kwake kulikuwa muujiza kwani hadi leo hajaelewa fika ni vipi alitoka kwenye kanisa lile. Baadaye alipata gari la Msamaria Mwema lililosafirisha walionusurika moto huo hadi Moi Teaching and Referral Hospital. Alitibiwa pale kwa miezi mitatu kabla ya kuhamishwa hadi hospitali ya Kijabe. Baada ya kutoka Kijabe, alikokaa kwa takriban miezi saba, alihudhuria masomo kwa kipindi kifupi kabla ya kusafiri Marekani. Safari ya Marekani iliwezeshwa kupitia mchango wa wahisani. Kutokana na kampeni iliyowekwa kuwaauni watoto waliohasirika Kiambaa, Rais Mwai Kibaki alikutana na watoto hao katika ikulu ya Nairobi kabla wasafiri kupata matibabu zaidi. Anthony alitibiwa kwa takriban miaka mitano, huku akifanyiwa upasuaji mara kadha. Anakadiria kuwa alifanyiwa upasuaji mara 100, na baadhi ya matibabu yalijumuisha kukatwa ngozi kwenye sehemu moja ya mwili na kuipachika katika sehemu nyingine. Anthony na wasichana watatu waliosafiri Marekani, ambao walibandikwa jina “The Kiambaa Four”, sasa wamekita mizizi pale Marekani. “Kunaye ailiyeitwa Mary. Ameolewa na ana watoto ninaoamini ni wanne. Pia kuna Mercy. Alipata masomo na alipata shahada yake mwaka 2023 kwenye chuo cha UC Davis. Pia ameolewa na ana mtoto. Mimi bado sijaoa, niko soko. Halafu kunaye Jedidah. Kwa sasa ni mwanafunzi katika Sacramento State University,” alisema Anthony. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  